遇到唔要Offer嘅Candidate其實都幾常見,而我通常都會了解下咩原因,睇下有無彎轉。係呀,唔好以為請人嗰個永遠高高在上,而家二十一世紀喇,太陽都有後裔啦,老屎忽先仲當自己係太陽。
通常啲人用咩原因Reject個Offer呢?例如就有以下呢啲:
「我搵到第二份,人工高啲,福利好啲。」
好正常好老實,我鍾意!
「我諗住去讀書,暫時唔搵工住。」
咁你又嚟見工?玩嘢呀?
「我啱啱又買咗機票去旅行。」
會唔會去晒啲旅行先返嚟搵工好啲呀?
「我屋企有事!我諗我都唔搵工住喇!」
呢句都幾多人用,其實唔使下下拖埋阿娘落水。
其實如果想要啲時間考慮好簡單,直接講就得,不過最好講埋想要考慮幾耐,一兩日其實都好足夠,唔係就好易令人覺得你無乜誠意。又或者如果真係唔想要個Offer,可以直接講話唔適合自己或者搵到好路數,我地慣咗食檸檬,所以各大求職者唔使覺得尷尬架。(責任編輯:small)